
Betegtájékoztató: Információk a felhasználó számára

Mingerlan 6 mg/0,4 mg módosított hatóanyag-leadású tabletta

szolifenacin-szukcinát/tamszulozin-hidroklorid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
‑	Tartsa meg a betegtájékoztatót, mert a benne szereplő információkra a későbbiekben is szüksége lehet. 
‑	További kérdéseivel forduljon kezelőorvosához vagy gyógyszerészéhez. 
‑	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak. 
‑	Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer a Mingerlan 6 mg/0,4 mg módosított hatóanyag-leadású tabletta (a továbbiakban Mingerlan) és milyen betegségek esetén alkalmazható? 
2.	Tudnivalók a Mingerlan szedése előtt
3.	Hogyan kell szedni a Mingerlan-t? 
4.	Lehetséges mellékhatások 
5.	Hogyan kell a Mingerlan-t tárolni?
6.	A csomagolás tartalma és egyéb információk


1.	Milyen típusú gyógyszer a Mingerlan és milyen betegségek esetén alkalmazható?

A Mingerlan két különböző hatóanyag, a szolifenacin és a tamszulozin kombinációja egy tablettában. 
A szolifenacin az antikolinerg gyógyszerek csoportjába tartozik, a tamszulozin pedig az alfa-blokkoló gyógyszerek csoportjába.

A Mingerlan férfiak esetén javallott hólyagproblémák, illetve a prosztata megnagyobbodása (jóindulatú prosztata hiperplázia) okozta, közepesen súlyos és súlyos vizelettárolási tünetek, valamint alsó húgyúti vizeletürítési tünetek kezelésére. A Mingerlan akkor javallott, amikor a fenti állapotok korábbi, egy hatóanyagú gyógyszerrel történő kezelése nem enyhítette megfelelően a tüneteket.

A prosztata növekedése olyan vizelési problémákhoz (vizeletürítési tünetekhez) vezethet, mint például hezitálás (a vizelés megkezdésének nehézsége), nehéz vizelés (gyenge vizeletsugár), csepegés és a hólyag nem teljes kiürülésének érzése. Ugyanakkor, a hólyag szintén érintett, és bizonyos időközönként spontán összehúzódik olyankor is, amikor az illető nem akar vizeletet üríteni. Ez olyan vizelettárolási tüneteket okoz, mint például a hólyagérzékelés megváltozása, sürgősség (erős, hirtelen késztetés a vizeletürítésre előzetes figyelmeztetés nélkül), illetve gyakoribb vizelési kényszer.

A szolifenacin csökkenti a hólyag nemkívánatos összehúzódásait, és növeli a hólyag által benntartható vizelet mennyiségét, így nem kell annyira hamar használnia a mosdót. A tamszulozin lehetővé teszi, hogy a vizelet könnyebben átjusson a húgycsövön, és megkönnyíti a vizelést.


2.	Tudnivalók a Mingerlan szedése előtt

Ne szedje a Mingerlan-t
‑	ha allergiás a szolifenacinra vagy tamszulozinra vagy a gyógyszer (6. pontban felsorolt) egyéb összetevőjére.
-	ha művesekezelést kap.
-	ha súlyos májkárosodásban szenved.
-	ha súlyos vesekárosodásban szenved, ÉS ha ezzel egy időben olyan gyógyszerekkel kezelik, amelyek csökkenthetik a Mingerlan hatóanyagainak szervezetből való távozását (például ketokonazol, ritonavir, nelfinavir, itrakonazol). Kezelőorvosa vagy gyógyszerésze tájékoztatni fogja, ha fennáll ez a helyzet.
-	ha közepesen súlyos májkárosodásban szenved, ÉS ha ezzel egy időben olyan gyógyszerekkel kezelik, amelyek csökkenthetik a Mingerlan hatóanyagainak szervezetből való távozását (például ketokonazol, ritonavir, nelfinavir, itrakonazol). Kezelőorvosa vagy gyógyszerésze tájékoztatni fogja Önt, ha fennáll ez a helyzet.
-	ha súlyos gyomor- vagy bélállapotok állnak fenn Önnél (beleértve ha Önnek kórosan nagy vagy kitágult vastagbele van [toxikus megakolon], fekélyes vastagbélgyulladáshoz kapcsolódó szövődmény).
-	ha a miaszténia grávisz elnevezésű izombetegségben szenved, amely bizonyos izmok nagyfokú gyengeségét okozhatja.
-	ha a látás fokozatos elvesztésével járó, megnövekedett szembelnyomásban szenved (zöldhályog; glaukóma).
-	ha előfordult már Önnél testhelyzet-változtatás (felülés vagy felállás) során jelentkező vérnyomáscsökkenés miatti ájulás; ezt ortosztatikus hipotenziónak nevezik.

Tájékoztassa kezelőorvosát, ha véleménye szerint bármely fenti állapot fennáll Önnél!

Figyelmeztetések és óvintézkedések
A Mingerlan szedése előtt beszéljen kezelőorvosával vagy gyógyszerészével: 
‑	ha képtelen vizeletet üríteni (vizelet-visszatartása van). 
‑	ha bizonyos mértékű emésztőrendszeri elzáródása van. 
‑	ha az Ön esetében fennáll annak a kockázata, hogy az emésztőrendszere (gyomor- és bélmozgása) lelassul. Kezelőorvosa tájékoztatni fogja Önt, ha fennáll ez a helyzet.
-	ha Önnek rekeszsérve vagy refluxbetegsége van és/vagy ha ezzel egy időben Ön olyan gyógyszereket szed, amelyek nyelőcsőgyulladást okozhatnak, vagy súlyosbíthatják azt.
-	ha Ön egy bizonyos típusú idegrendszeri megbetegedésben szenved (autonóm neuropátia).
-	ha Ön súlyos vesekárosodásban szenved.
-	ha Ön közepesen súlyos májkárosodásban szenved.

Időszakos orvosi vizsgálatok szükségesek az Ön esetében kezelt állapotok előrehaladásának a nyomon követése érdekében.

A Mingerlan hatással lehet a vérnyomására, ami szédülés, kótyagosság érzését okozhatja Önben, illetve ritka esetben elájulhat (ortosztatikus hipotenzió). Ha bármelyik fenti tünetet tapasztalja, tanácsos leülnie vagy lefeküdnie, amíg azok el nem múlnak.

Ha szürkehályog (katarakta) vagy a megnövekedett szembelnyomás (zöldhályog, glaukóma) miatt szemműtét előtt áll, kérjük mondja el a szemészorvosnak, hogy a Mingerlan-t szedi, szedte korábban vagy a szedését tervezi. A szemsebész így a megfelelő elővigyázatossággal tud eljárni, mind a gyógyszerelésben, mind a műtéti eljárásban. Kérdezze meg kezelőorvosát, hogy elhalassza-e a gyógyszerszedést vagy ideiglenesen abbahagyja-e a gyógyszer szedését a szürkehályog (katarakta) vagy a megnövekedett szembelnyomás (zöldhályog) miatti műtét előtt.

Gyermekek és serdülők
Ne adja a gyógyszert gyermekeknek és serdülőknek.

Egyéb gyógyszerek és a Mingerlan
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Különösen fontos, hogy tájékoztassa kezelőorvosát, ha az alábbi készítményeket szedi:
‑	olyan gyógyszerek, mint például a ketokonazol, eritromicin, ritonavir, nelfinavir, itrakonazol, verapamil, diltiazem és paroxetin, amelyek csökkentik a Mingerlan hatóanyagainak szervezetből történő kiürülésének sebességét.
-	egyéb antikolinerg gyógyszerek, mivel a két gyógyszer hatásai és mellékhatásai. felerősödhetnek, ha Ön két egyforma típusú gyógyszert szed.
-	kolinerg gyógyszerek, mivel ezek csökkenthetik a Mingerlan hatását.
-	olyan gyógyszerek, mint például a metoklopramid és ciszaprid, amelyek felgyorsítják az emésztőrendszer működését. A Mingerlan csökkentheti ezek hatását.
-	egyéb alfa-blokkolók, mivel ezek nem kívánt vérnyomáscsökkenést okozhatnak.
-	az olyan gyógyszerek, mint például a biszfoszfonátok, amelyek a nyelőcső gyulladását vagy annak súlyosbodását okozhatják.

Az étel és az ital hatása a Mingerlan-ra
A Mingerlan-t tetszés szerint beveheti étkezéssel vagy attól függetlenül.

Terhesség, szoptatás és termékenység
A Mingerlan alkalmazása nők esetén nem javallt.

Férfiak esetén rendellenes ejakulációt (ejakulációs zavart) jelentettek. Ez azt jelenti, hogy az ondó nem hagyja el a testet a húgycsövön keresztül, hanem e helyett a hólyagba távozik (retrográd ejakuláció), illetve hogy az ejakulátum mennyisége csökkent vagy hiányzik (elégtelen ejakuláció). Ez a jelenség ártalmatlan.

A készítmény hatásai a gépjárművezetéshez és a gépek kezeléséhez szükséges képességekre
A Mingerlan szédülést, homályos látást, fáradtságot és nem gyakran álmosságot okoz. Ha Önnél a fenti mellékhatások jelentkeznek, ne vezessen, illetve ne kezeljen gépeket. 

A Mingerlan nátriumot tartalmaz
Ez a gyógyszer kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.


3.	Hogyan kell szedni a Mingerlan-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A maximális napi adag egy darab, 6 mg szolifenacin-szukcinátot és 0,4 mg tamszulozin-hidrokloridot tartalmazó tabletta, szájon át szedve. Beveheti tetszés szerint étkezéssel vagy attól függetlenül. Ne törje össze és ne rágja szét a tablettát!

Ha az előírtnál több Mingerlan-t vett be
Ha az előírtnál több tablettát vett be, vagy ha valaki véletlenül beveszi a tablettáit, azonnal forduljon kezelőorvosához, gyógyszerészéhez vagy keresse fel tanácsért a legközelebbi kórházat. 

Túladagolás esetén kezelőorvosa aktív szénnel kezelheti Önt; a szükséghelyzetben gyomormosás hasznos lehet, ha a túladagolást követő 1 órán belül végrehajtják. Ne erőltesse a hányást!

A túladagolás tünetei a következők lehetnek: szájszárazság, szédülés és homályos látás, nem létező dolgok észlelése (hallucinációk), túlzott izgatottság, görcsrohamok, nehézlégzés, megnövekedett szívfrekvencia (szapora szívverés), a hólyag teljes vagy részleges kiürítésére, illetve a vizelet ürítésére való képtelenség (vizelet-visszatartás) és/vagy nem kívánt vérnyomáscsökkenés.

Ha elfelejtette bevenni a Mingerlan-t
Vegye be a következő Mingerlan tablettát a szokásos módon. Ne vegyen be kétszeres adagot a kihagyott tabletta pótlására.

Ha idő előtt abbahagyja a Mingerlan szedését
Ha idő előtt abbahagyja a Mingerlan szedését, eredeti panaszai visszatérhetnek vagy rosszabbodhatnak. Mindig kérdezze meg kezelőorvosát, ha a kezelés abbahagyását tervezi.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

A legsúlyosabb mellékhatás, amit a klinikai vizsgálatokban a szolifenacin/tamszulozin kombinációs készítmény alkalmazásával történő kezelés során figyeltek meg, a nem gyakori (azaz 100 betegből legfeljebb 1-et érinthet) heveny vizelet-visszatartás volt, amely a vizeletürítésre való képtelenség hirtelen jelentkezése. Amennyiben úgy gondolja, ez az Ön esetében fennállhat, azonnal forduljon kezelőorvosához. Előfordulhat, hogy abba kell hagynia a Mingerlan szedését.

A Mingerlan szedése során az alábbi allergiás reakciók fordulhatnak elő:
-	Az allergiás reakciók nem gyakori jelei a következők lehetnek: bőrkiütés (esetleg viszkető) vagy csalánkiütés.
-	Ritkán előfordulhat az arc, ajkak, száj, nyelv vagy torok duzzadása, amely nyelési vagy légzési nehézséget okozhat (angioödéma). Angioödémát a tamszulozinnal ritkán, a szolifenacinnal nagyon ritkán jelentettek. Angioödéma jelentkezése esetén a Mingerlan szedését azonnal abba kell hagyni, és nem szabad újrakezdeni.

Ha allergiás rohamot vagy súlyos bőrreakciót (például bőrhólyagosodást vagy bőrhámlást) tapasztal, azonnal tájékoztassa kezelőorvosát, és hagyja abba a Mingerlan szedését. Megfelelő terápiát és/vagy intézkedéseket kell biztosítani Önnek. 
 
Gyakori mellékhatások (10 betegből legfeljebb 1-et érinthet): 
-	Szédülés
-	Homályos látás
‑	Szájszárazság, emésztési zavar, székrekedés, hányinger (émelygés), hasi fájdalom
-	Kóros ejakuláció (ejakulációs zavar). Ez azt jelenti, hogy az ondó nem hagyja el a testet a húgycsövön keresztül, hanem e helyett a hólyagba távozik (retrográd ejakuláció), illetve hogy az ejakulátum mennyisége csökkent vagy hiányzik (elégtelen ejakuláció). Ez a jelenség ártalmatlan.
‑	Fáradtság (kimerülés)

Nem gyakori mellékhatások (100 betegből legfeljebb 1-et érinthet):
-	Húgyúti fertőzés, hólyagfertőzés (húgyhólyaggyulladás)
‑	Aluszékonyság, az ízérzék károsodása, fejfájás
-	Szemszárazság
-	Gyors vagy egyenetlen szívverés (szívdobogásérzés)
-	Szédülés vagy gyengeség érzése, különösen felálláskor (ortosztatikus hipotenzió)
-	Orrfolyás vagy orrdugulás (orrnyálkahártya-gyulladás), orrszárazság
-	Refluxbetegség, hasmenés, torokszárazság, hányás
-	Viszketés, bőrszárazság
-	Nehéz vizeletürítés 
-	Folyadékfelhalmozódás a láb alsó részében (ödéma), fáradtság

Ritka mellékhatások (1000 betegből legfeljebb 1-et érinthet): 
-	Ájulásérzés
‑	Nagy mennyiségű, megkeményedett széklet felhalmozódása a vastagbélben
-	Bőrallergia, amely a bőrfelszín alatt közvetlenül elhelyezkedő szövet duzzadását eredményezi (angioödéma)

Nagyon ritka mellékhatások (10 000 betegből legfeljebb 1-et érinthet) 
‑	Hallucinációk, zavartság
-	A bőr és/vagy az ajkak, szemek, száj, orrjáratok vagy nemi szervek nyálkahártyáinak kiütése, gyulladása és hólyagosodása (Stevens–Johnson-szindróma), allergiás bőrreakció (eritéma multiforme)
-	Hosszan tartó és fájdalmas erekció (általában nem a szexuális tevékenység közben) (priapizmus)

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg)
-	Súlyos allergiás reakció, amely légzési nehézséget és szédülést okoz (anafilaxiás reakció)
-	Étvágycsökkenés, a vér káliumszintjének növekedése (hiperkalémia), amely kóros szívritmushoz vezethet
-	A tudatosság és az általános gondolkodási készség gyors csökkenése (delírium)
-	A szemlencse zavarossága/szürkehályog (katarakta) vagy a megnövekedett szembelnyomás (zöldhályog) miatt végzett szemműtét során a pupilla (a szem közepén található fekete kör) esetleg nem tágul szükség szerint. Emellett, a műtét során az írisz (a szem színes része) petyhüdtté válhat; a szembelnyomás megnövekedése (zöldhályog), látáskárosodás.
-	Szabálytalan vagy szokatlan szívverés (QT-meghosszabbodás, torsade de pointes, pitvarfibrilláció, szívritmuszavar), szapora szívverés
-	Nehézlégzés, hangképzési zavar, orrvérzés
-	Bélelzáródás (ileusz), hasi diszkomfort
-	Májműködési zavar
-	Testszerte nagy területeken jelentkező kipirosodást és hámlást okozó bőrgyulladás (exfoliatív dermatitisz)
-	Izomgyengeség
-	Veseműködési zavar

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Mingerlan-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Legfeljebb 25 °C-on tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Mingerlan?
-	A készítmény hatóanyagai: szolifenacin-szukcinát és tamszulozin-hidroklorid. 6 mg szolifenacin-szukcinátot és 0,4 mg tamszulozin-hidrokloridot tartalmaz módosított hatóanyag-leadású tablettánként.
-	Egyéb összetevők: kalcium-hidrogén-foszfát, mikrokristályos cellulóz (E460), kroszkarmellóz-nátrium (E468), hipromellóz (E464), vörös vas-oxid (E172), magnézium-sztearát (E470b), nagy molekulatömegű makrogol, makrogol, vízmentes kolloid szilícium-dioxid, titán-dioxid (E171).

Milyen a Mingerlan külleme és mit tartalmaz a csomagolás?

A Mingerlan 6 mg/0,4 mg módosított hatóanyag-leadású tabletta vörös, kerek, mindkét oldalán domború, kb. 9 mm átmérőjű módosított hatóanyag-leadású tabletta, “T7S” jelzéssel az egyik oldalán.

10 db, 14 db, 20 db, 28 db, 30 db, 50 db, 56 db, 60 db, 90 db, 100 db vagy 200 db módosított hatóanyag-leadású tabletta oPA/Al/PVC//Al buborékcsomagolásban és dobozban
vagy
10×1 db, 14×1 db, 20×1 db, 28×1 db, 30×1 db, 50×1 db, 56×1 db, 60×1 db, 90×1 db, 100×1 db vagy 200×1 db módosított hatóanyag-leadású tabletta oPA/Al/PVC//Al adagonként perforált buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
G.L. Pharma GmbH
8502 Lannach, Schlossplatz 1
Ausztria

Gyártó
Synthon Hispania S.L.
C/ Castelló, nº1
Sant Boi de Llobregat
08830 Barcelona
Spanyolország

Synthon BV
Microweg 22
6545 CM Nijmegen
Hollandia

Synthon s.r.o.
Brněnská 32/čp. 597
678 01 Blansko
Csehország
[bookmark: _GoBack]
OGYI-T-24275/01	30×	oPA/Al/PVC//Al buborékcsomagolás
OGYI-T-24275/02	30×1	oPA/Al/PVC//Al adagonként perforált buborékcsomagolás

Ezt a gyógyszert az Európai Gazdasági Térség tagállamaiban az alábbi neveken engedélyezték: 

	Ausztria
	Vesiglandin comp. 6 mg/0,4 mg-Tabletten mit veränderter Wirkstofffreisetzung

	Bulgária
	Мингерлан 6 mg/0,4 mg таблетки с изменено освобождаване

	Csehország
	Mintorlan

	Hollandia
	Mingerlan 6 mg/0,4 mg, tabletten met gereguleerde afgifte

	Lengyelország
	Mingerlan

	Magyarország
	Mingerlan 6 mg/0,4 mg módosított hatóanyag-leadású tabletta

	Románia
	Mingerlan 6 mg/0,4 mg comprimate cu eliberare modificată



A betegtájékoztató legutóbbi felülvizsgálatának dátuma: 2023. augusztus.
OGYÉI/30194/2021

